ตลาดหุ้นเอเชียผันผวน วิตกข่าวสหรัฐ-จีนเลื่อนลงนามข้อตกลงการค้า-จับตาประชุมเฟดวันนี้
ตลาดหุ้นเอเชียผันผวน วิตกข่าวสหรัฐ-จีนเลื่อนลงนามข้อตกลงการค้า-จับตาประชุมเฟดวันนี้
ตลาดหุ้นเอเชียผันผวน วิตกข่าวสหรัฐ-จีนเลื่อนลงนามข้อตกลงการค้า-จับตาประชุมเฟดวันนี้
30 ต.ค. 2562

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้านี้ ขณะที่นักลงทุนวิตกกังวลเกี่ยวรายงานข่าวที่ว่า ประธานาธิบดีโดนัลด์ ทรัมป์ แห่งสหรัฐ และประธานาธิบดีสี จิ้นผิงของจีน อาจไม่มีการลงนามในข้อตกลงการค้าเฟสแรกในการประชุมกลุ่มความร่วมมือทางเศรษฐกิจเอเชีย-แปซิฟิก (เอเปค) ที่ประเทศชิลีในเดือนหน้า นอกจากนี้นักลงทุนยังจับตาผลการประชุมนโยบายการเงินของธนาคารกลางสหรัฐ (เฟด) ในวันนี้ตามเวลาสหรัฐ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,953.17 จุด ลดลง 20.96 จุด, -0.09%
ดัชนี SSE Composite ตลาดหุ้นจีนเปิดวันนี้ที่ 2,949.46 จุด ลดลง 4.72 จุด, -0.16%
ดัชนี HSI ตลาดหุ้นฮ่องกงเปิดวันนี้ที่ 26,766.98 จุด ลดลง 19.78 จุด, -0.07%
ดัชนี TAIEX ตลาดหุ้นไต้หวันเปิดวันนี้ที่ 11,336.97 จุด เพิ่มขึ้น 3.10 จุด, +0.03%
ดัชนี KOSPI ตลาดหุ้นเกาหลีใต้เปิดวันนี้ที่ 2,093.51 จุด เพิ่มขึ้น 0.82 จุด, +0.04%
ดัชนี FTSE STI ตลาดหุ้นสิงคโปร์เปิดวันนี้ที่ 3,203.51 จุด เพิ่มขึ้น 6.47 จุด, +0.20%
ดัชนี FBMKLCI ตลาดหุ้นมาเลเซียเปิดวันนี้ที่ 1,583.00 จุด เพิ่มขึ้น 5.21 จุด, +0.33%
ดัชนี PSE Composite ตลาดหุ้นฟิลิปปินส์เปิดวันนี้ที่ 8,020.77 จุด เพิ่มขึ้น 29.58 จุด, +0.37%
ด้านสำนักข่าวรอยเตอร์รายงานโดยอ้างการเปิดเผยของเจ้าหน้าที่รัฐบาลสหรัฐรายหนึ่งว่า ปธน.ทรัมป์และปธน.สี จิ้นผิง อาจจะไม่มีการลงนามในข้อตกลงการค้าเฟสแรกในการประชุมเอเปคที่ประเทศชิลีในเดือนหน้า โดยมีสาเหตุมาจากการที่ทั้งสองฝ่ายยังคงต้องใช้เวลาในการเจรจามากขึ้น
ทั้งนี้ รายงานข่าวดังกล่าวสวนทางกับทำเนียบขาวที่ได้แถลงก่อนหน้านี้ว่า ปธน.ทรัมป์และปธน.สี จิ้นผิงจะลงนามในข้อตกลงการค้าเฟสแรก นอกรอบการประชุมเอเปคซึ่งจะมีขึ้นในวันที่ 16-17 พ.ย.
นอกจากนี้ นักลงทุนยังจับตาผลการประชุมกำหนดนโยบายการเงินของเฟดในวันนี้ตามเวลาสหรัฐ ขณะที่ตลาดคาดการณ์ว่า เฟดจะปรับลดอัตราดอกเบี้ย 0.25% ในการประชุมครั้งนี้